Marcus Högström

Marcus Högström (s. 20. maaliskuuta 1989 Sveg, Ruotsi) on ruotsalainen jääkiekkopuolustaja, joka pelaa SHL-joukkue Djurgårdens IF:ssä. Hän toimii joukkueen varakapteenina. 
Pelityyli.
Elite Prospects -sivuston Ulf Anderssonin mukaan isokokoinen Högström on hyvillä hyökkäyspään taidoilla, visiolla ja kiekollisilla taidoilla varustettu puolustaja, jolla on myös kova lyöntilaukaus. Hän on myös tasaisen varma omassa päässä.
Ura.
Seuraura.
Högström on Svegs IK:n kasvatti. Hän debytoi seuran miesten joukkueessa jo 14-vuotiaana Ruotsin viidenneksi korkeimmalla sarjatasolla III-divisioonassa kaudella 2003–2004. Högström siirtyi 17-vuotiaana Skellefteå AIK:n J18-junioreihin kaudeksi 2005–2006. Kaudeksi 2007–2008 hän siirtyi MODO Hockeyn J20-junioreihin. Högström pelasi kahden siellä viettämänsä vuoden aikana myös muutaman ottelun lainalla miesten I-divisioonaa AIK Härnösandin ja KB 65:n joukkueissa.
Kaudeksi 2009–2010 Högström siirtyi Venäjän toiseksi korkeimmalle sarjatasolle Vysšaja Ligan Molot-Prikamje Permiin. Kaudeksi 2010–2011 hän palasi kotimaahansa ja siirtyi Skellefteå AIK:n Elitserien-joukkueeseen. Högström sai tililleen ensimmäisen Elitserien-ottelunsa 25. syyskuuta 2010 vieraissa Djurgårdens IF:ää vastaan, jolloin hän jäi kuitenkin ilman peliaikaa. Ottelu jäi Högströmille kauden ainoaksi joukkueessa. Hän siirtyi lokakuussa sarjatasoa alemmas HockeyAllsvenskaniin IF Sundsvall Hockeyn riveihin. Högström oli tehoilla 6+23=29 joukkueen tehokkain puolustaja, kolmanneksi paras pistemies ja hän jakoi Sundsvallin sisäisen syöttöpörssin voiton Gustaf Thorellin ja Daniel Olssonin kanssa. Högström sijoittui koko Allsvenskanin puolustajien pistepörssissä kolmanneksi. Hän pelasi kauden aikana myös kaksi ottelua lainalla Timrå IK:n Elitserien-joukkueessa. Högström sai joukkueessa näin ollen ensimmäisen jääaikansa Elitserienissä 4. joulukuuta 2010 vieraissa Djurgårdens IF:ää vastaan. Hän sai ottelussa peliaikaa 12.15 minuuttia. Högström keräsi myös teholukeman +1.
Högström teki kaudeksi 2011–2012 kaksivuotisen Elitserien-sopimuksen Timrå IK:n kanssa. Hän pelasi tulokaskautensa aikana 30 runkosarjaottelua tehden kuusi syöttöpistettä sekä kuusi ottelua lainalla IF Sundsvall Hockeyn Allsvenskan-joukkueessa, kunnes Högström siirtyi tammikuussa 2012 loppukaudeksi pelaamaan Allsvenskania Malmö Redhawksiin. Marraskuussa hän siirtyi artistisopimuksella sarjan nousijajoukkue Asplöven HC:n riveihin oltuaan alkukauden 2012–2013 ilman sopimusta. Joulukuussa Högström palasi puolestaan edellisenä keväänä Hockeyettaniin (ent. Ruotsin I-divisioona) pudonneeseen IF Sundsvalliin loppukauden kattaneella ja Elitserien-option sisältäneellä sopimuksella.
Kaudeksi 2013–2014 Högström siirtyi Allsvenskan-joukkue Almtuna IS:ään. Hän oli kauden päätyttyäkin ja pelipaikastaan huolimatta joukkueen paras pistemies ja syöttäjä tehoilla 5+22=27 sekä jakoi Almtunan sisäisen tehotilaston voiton Sebastian Hartmannin kanssa lukemalla +6, vaikka Högström siirtyi helmikuussa 2014 kevääseen 2016 asti ulottuneella sopimuksella samassa sarjassa pelanneeseen Djurgårdens IF:ään. Hän teki Allsvenskanin runkosarjassa kaikkiaan 28 tehopistettä, joilla Högström jakoi sarjan puolustajien pistepörssin kahdeksannen sijan Asplöven HC:n Marcus Fageruddin kanssa. Hän oli Kvalserienissä Djurgårdenin paras syöttäjä yhdeksällä syöttöpisteellään sekä voitti joukkueen sisäisen tehotilaston lukemalla +5. Djurgårdenin kausi päättyi SHL-nousuun. Högström onnistui joukkueessa lopulta läpimurtoon Ruotsin pääsarjatasolla. Hän oli kaudella 2014–2015 Djurgårdenin tehokkain puolustaja tehoilla 6+13=19. Högström teki ensimmäisen miesten pääsarjamaalinsa Mestarien liigan avausottelussa 21. elokuuta 2014 sveitsiläistä Fribourg-Gottéronia vastaan. Ensimmäisen SHL-maalinsa hän teki 11. lokakuuta 2014 vieraissa entistä seuraansa Skellefteå AIK:ta vastaan. Högström keräsi ottelusta teholukeman +2. Kaudella 2015–2016 hän jakoi SHL:n puolustajien pistepörssin kuudennen sijan Skellefteå AIK:n Niclas Burströmin kanssa tehoilla 8+20=28.
Högström siirtyi kaudeksi 2016–2017 vuoden mittaisella sopimuksella KHL-joukkue Spartak Moskovaan. Hän ei kuitenkaan vastannut häneen kohdistuneisiin odotuksiin ja Högströmin sopimus purettiin marraskuussa 2016. Samassa kuussa hän siirtyi loppuvuoden kestävällä sopimuksella SM-liigajoukkue Helsingin IFK:hon paikkaamaan loukkaantumisia. Lyhyen sopimuksensa jälkeen Högström palasi kevääseen 2019 asti ulottuvalla sopimuksella Djurgårdens IF:n SHL-joukkueeseen. Kaudella 2017–2018 hänellä oli koko SHL:n suurin peliaika (24.01 minuuttia) ottelua kohden. Pudotuspeleissä Högström jakoi Djurgårdenin sisäisen tehotilaston voiton kolmen muun pelaajan kanssa lukemalla +4.
Kesäkuussa 2018 Högström teki vuoden mittaisen, kaksisuuntaisen ja 700 000 dollarin arvoisen sopimuksen Calgary Flamesin kanssa. Hän pelasi kaudella 2018–2019 leikkaushoitoa vaatineen selkävamman vuoksi kuitenkin vain 12 runkosarjaottelua tehden kaksi syöttöpistettä.
Kaudeksi 2019–2020 Högström palasi kaksivuotisella sopimuksella Djurgårdenin SHL-joukkueeseen. Hänet nimettiin joukkueen varakapteeniksi.
Maajoukkueura.
Högström on pelannut Ruotsin A-maajoukkueessa seitsemän ottelua ilman tehopisteitä. Hän teki A-maajoukkuedebyyttinsä Euro Hockey Challengessa 7. huhtikuuta 2016 Oskarshamnissa Sveitsiä vastaan.
Muuta.
Högströmin pikkuveli Anton pelaa puolustajana Valbo HC:n J20-junioreissa.